انا نفسيتي مدمرة من المشاكل اللي بتحصل معايا وخصوصا اللي بتحصل في البيت وانا مقبله بإذن الله علي مرحله مهمة في حياتي ومش عارفه اعمل اي ولو كان ده حسد اعمل اي او نعمل أي ؟! nooreleslam
مفيش بيوت من غير مشاكل غير في كوكب زمردة بتاع اسبيستون ، تعاملنا مع المشاكل هو اللي بيحدد بقا البيت هيكون سعيد وللا هيكون تعيس.  هل بنتعامل بحب وتفاهم واحتواء؟ ، وللا كل طرف بيلقي باللوم على الطرف الآخر؟ ، هما اللي ظالميني ، هما اللي مش فاهمنّي ، هما اللي عملوا وخلوا وسووا ، هما هما ..  وبدون مبادرة مننا لحل المشكلات دي وتقديم قدر كبير من التفاهم ، تتفاقم ونتعب نفسيًا. دايمًا كنت بأقول لصحابي : كثير جدًا من مشاكلكم مع أهلكم تتحل بتقديم كثير من التفاهم وكثير من الدعم ، وبعض من الحكمة في التعامل مع النرفزة والعصبية والمنع اللي بيحصل من الأهل طبيعي أصلًا. واحد من أصدقائي كان عنده مشكلة أنه دايمًا في مشاكل مع والدته ، ودايمًا هي بتسمّعه كلام من نوعية : أنا ما خلفتش ، وابني مات ، وهكذا ..  وكان بيشتكي لي أنه الموضوع مسبب له أزمة نفسية وهكذا .. قعدت معاه كذا مرة وعملنا خطط للتعامل ، ولما نفذها بعد شهر وشوية جالي قال لي : 90% من مشاكلي مع أمي اتحلّت.. الخطط دي ما كانش فيها معجزات يعني ، كنت بأقول له : اتكلم معاها أكتر ، فهمها عن نفسك أكتر ، بتعمل ايه في حياتك ، بتخطط لحياتك إزاي ، واشركها معاك ، هتلاقيها بتدعي لك بدل ما تدعي عليك .. أول ما جه يجرب الموضوع دا فشل عدة مرات بسبب أن أمه مش متعودة على هذا السلوك ، وبعدين بقا بالنسبة لها عادي ، والدنيا مشيت ، وزي الفل خلاص. فهو يعني الخلاصة : شوية تفاهم ، وشوية حب ، وشوية مشاركة ، وشوية هدايا وحاجات ، وشوية حكمة وصبر ، أهلنا صبروا علينا كتير ، يستاهلوا إحنا كمان نصبر عليهم شوية ، ونتخلى عن (بعض) رغباتنا ، وعن (بعض) الأشياء في حياتنا لصالحهم ، الموضوع مش هيكون مضرّ يعني ، هو دا "النضج" الحقيقي .. واللي يستاهل نتعب عشانه..  وهامش التحسّن بعدها بيكون كبير جدًا ، أكبر من المتصوّر في ذهن الإنسان اللي بيقرأ الكلام دا دلوقتي وبيقول : "لاااااااااا ، بس أنا أهلي مش كده ومفيش أمل" ، قالها قبلك كتير :) ، وطلع في أمل ، جرّب أنت بس واصبر.